b'\n_START_ARTICLE_\nNovi val (glasba)\n_START_SECTION_\nNovi val v Jugoslaviji\n_START_PARAGRAPH_\nNovi val se je razvijal tudi v Socialisti\xc4\x8dni federativni republiki Jugoslaviji. V hrva\xc5\xa1\xc4\x8dini in sloven\xc5\xa1\xc4\x8dini se je imenoval novi val, v srb\xc5\xa1\xc4\x8dini novi talas (\xd0\xbd\xd0\xbe\xd0\xb2\xd0\xb8 \xd1\x82\xd0\xb0\xd0\xbb\xd0\xb0\xd1\x81), v makedon\xc5\xa1\xc4\x8dini pa kot nov bran; vse troje pomeni "novi val". Glavni vpliv za sceno je bila, tako kot v Zdru\xc5\xbeenem kraljestvu in ZDA, glasba punk rocka, poleg tega pa tudi ska, reggae, 2 tone, power pop in mod glasba. Mnogo izvajalcev je pripadalo tudi jugoslovanski punk sceni, ki je obstajala \xc5\xbee pred novim valom. Take izvajalce so ozna\xc4\x8devali z obema pojmoma, ki sta sprva ozna\xc4\x8devala isto vrsto glasbe.\n_START_SECTION_\nPregled\n_START_PARAGRAPH_\nNovi val in punk glasba sta se kljub socialisti\xc4\x8dni ureditvi dr\xc5\xbeave lahko razvila tudi v Jugoslaviji, saj (v primerjavi s Sovjetsko zvezo) ni bila del Vzhodnega bloka in je bila zato odprta vplivu zahodne glasbe (Velika Britanija in ZDA). Novovalovska scena je nastala v poznih 1970-ih letih in je imela mo\xc4\x8dan vpliv na jugoslovansko kulturo. Glasbo, nastalo na splo\xc5\xa1no na jugoslovanski rock sceni, so krili mediji in bila je priljubljena. Novi val so \xc5\xa1e posebej ogla\xc5\xa1evale revije, kot sta Polet iz Zagreba in D\xc5\xbeuboks iz Beograda, priljubljenost pa je \xc5\xa1irila tudi televizijska oddaja Rokenroler, znana po umetni\xc5\xa1kih videospotih._NEWLINE_Kljub protidr\xc5\xbeavni naravi gibanja ga je, do neke mere, podpirala tudi Zveza komunistov Jugoslavije, zlasti Zveza komunisti\xc4\x8dne mladine Jugoslavije. Slednja je pogosto organizirala koncerte, festivale, zabave, razstave in druge kulturne dogodke. Besedila pesmi, ki so kritizirala in satiri\xc4\x8dno obravnavala napake jugoslovanskega socializma, so veljala za "koristno in prijateljsko kritiko" in so jih oblasti ve\xc4\x8dinoma dopu\xc5\xa1\xc4\x8dale (ob\xc4\x8dasno s cenzuro) \xe2\x80\x93 dober primer je zagreb\xc5\xa1ka skupina Azra, znana po dru\xc5\xbebenokriti\xc4\x8dnih besedilih pesmi. Jugoslovanska novovalovska scena je sodelovala tudi z raznimi konceptualnimi ali umetni\xc5\xa1kimi gibanji: pop art, avantgarda itd._NEWLINE_Pomembnej\xc5\xa1i izvajalci jugoslovanskega novega vala so bili: Azra, \xc5\xa0arlo akrobata, Idoli (znani po pesmi "Malj\xc4\x8diki" in njenem videospotu, v katerem so se posmehovali sovjetskemu socrealizmu), Pankrti (prva jugoslovanska punk skupina), Prljavo kazali\xc5\xa1te, Elektri\xc4\x8dni orgazam, Sla\xc4\x91ana Milo\xc5\xa1evi\xc4\x87, Haustor, Buldo\xc5\xbeer, Laboratorija zvuka, Film, La\xc4\x8dni Franz in veliko drugih._NEWLINE_Z vedno manj\xc5\xa1o priljubljenostjo hard rocka in progresivnega rocka pri mladini v poznih 70-ih in z ve\xc4\x8djo raz\xc5\xa1irjenostjo punka in novega vala je celo kultna rock skupina Bijelo dugme spremenila svoj slog._NEWLINE_Kompilacije, ki pri\xc4\x8dajo o obse\xc5\xbeni prisotnosti novega vala v Jugoslaviji, so Paket aran\xc5\xbeman, Novi punk val, Artisti\xc4\x8dka radna akcija in film Fant, ki obljublja (De\xc4\x8dko koji obe\xc4\x87ava).\n_START_SECTION_\nUpad\n_START_PARAGRAPH_\nDo sredine 80-ih let je vpliv novega vala za\xc4\x8del upadati in nekatere skupine so bodisi razpadle bodisi spremenile glasbeno usmerjenost. Obdobje okoli leta 1982 velja za posebej pomembno za upad novega vala v Jugoslaviji. Poleg splo\xc5\xa1nega upada novega vala po svetu je bilo \xc5\xa1e ve\xc4\x8d razlogov: ekonomska kriza v prvi polovici 80-ih in politi\xc4\x8dna nestabilnost, \xc5\xa1e posebej na obmo\xc4\x8dju Socialisti\xc4\x8dne avtonomne pokrajine Kosovo leta 1981 po smrti Josipa Broza - Tita. Poleg tega so se glasbene zvrsti, kot so post-punk, dark wave, gothic rock in synthpop, vztrajno \xc5\xa1irile po svetu, tudi po Jugoslaviji._NEWLINE_\xc5\xa0arlo akrobata so spremenili svoj slog iz ska/reggae zvoka na globlji post-punk zvok. Nastopili so tudi kot predskupina na koncertu skupine Gang of Four v Zagrebu, nato pa 1981 razpadli._NEWLINE_Milan Mladenovi\xc4\x87, njihov vokalist in kitarist, je 1982 ustanovil kultno skupino Ekaterina Velika, ki sta jo zaznamovala tema\xc4\x8dni, poeti\xc4\x8dni post-punk pristop in intelektualni odnos do tematike. Istega leta je Du\xc5\xa1an Koji\xc4\x87 - Koja, basist \xc5\xa0arlo akrobata, ustanovil skupino Disciplina ki\xc4\x8dme, ki je kasneje postala mednarodno znana (kot "Disciplin A Kitschme")._NEWLINE_Idoli, Prljavo kazali\xc5\xa1te in Film (slednji kasneje kot Jura Stubli\xc4\x87 i Film) so postali pop ali pop rock izvajalci in vsi od njih so do\xc5\xbeiveli velik komercialni uspeh. Azra se je v 80-ih pomaknila proti rocku z ob\xc4\x8dasnimi elementi folk rocka, a so bile pesni\xc5\xa1ke opazke pevca Johnnyja \xc5\xa0tuli\xc4\x87a \xc5\xa1e vedno prisotne v besedilih. Elektri\xc4\x8dni orgazam je postala komercialna rock skupina, navdih je \xc4\x8drpala v glavnem v skupinah iz 60-ih, kot so, denimo, The Rolling Stones.\n_START_SECTION_\nZapu\xc5\xa1\xc4\x8dina\n_START_PARAGRAPH_\nObdobje jugoslovanskega novega vala \xc5\xa1e vedno velja za "zlato dobo" pop in rock glasbe v dr\xc5\xbeavah, ki so nastale po razpadu Jugoslavije. Jugoslovanska novovalovska scena je proizvedla nekatere izmed najpomembnej\xc5\xa1ih jugoslovanskih glasbenih izvajalcev, odobravali pa so jo tudi zahodnja\xc5\xa1ki mediji (predvsem revija Melody Maker), trde\xc4\x8di, da je bila glasba izvirna in kvalitetna._NEWLINE_Leta 2004 je Igor Mirkovi\xc4\x87 posnel film z naslovom Sre\xc4\x8den otrok ("Sretno dijete") \xe2\x80\x93 naslov je vzet iz pesmi skupine Prljavo kazali\xc5\xa1te. Zgodba filma pokriva pomembnej\xc5\xa1e dogodke jugoslovanske scene novega vala.'